**Amserau a Thymhorau**

**Rhan 2 – Y Garawys, Yr Wythnos Fawr a’r Pasg**

**Adran 1**

**Rhagarweiniad Bugeiliol a Litwrgaidd**

Mae’n bwysig pwysleisio mai un tymor yw’r Garawys, yr Wythnos Fawr a’r Pasg: dathliad o atgyfodiad Iesu Grist pan fyddwn yn mynd i mewn i’r diffeithwch a’r Dioddefaint, heb golli golwg ar addewid y Pasg am fywyd tragwyddol. Yng ngoleuni’r atgyfodiad yn unig y ceir ystyr i’r diffeithwch a’r Dioddefaint. Yn ein litwrgi nid ceisio coffáu digwyddiadau unigol ym mywyd Crist yr ydym ond ceisio dathlu dirgelwch y cyfan o waith achubol Iesu.

Yn ein dyddiau ni mae’r Garawys yn dechrau ar Ddydd Mercher y Lludw, y chweched dydd Mercher cyn y Pasg, ond mae iddo sawl tarddbwynt gwahanol. O’r bedwaredd ganrif ymlaen fe’i sefydlwyd yn ympryd deugain niwrnod, yn rhagflaenu’r Wythnos Fawr pan fyddai ympryd neilltuol i baratoi at y Pasg. Yn wreiddiol, fodd bynnag, ympryd o dair wythnos oedd y Garawys ac yn gysylltiedig â pharatoad ar gyfer bedydd. Parhaodd y cyswllt hwn wrth i’r Pasg ddod yn ddyddiad a ffefrid ar gyfer bedydd.

O’r bedwaredd ganrif y datblygodd y ‘Triduum’ hefyd (y tri diwrnod o Ddydd Iau Cablyd i Wylnos y Pasg). Gweld y Pasg yn debyg i daith a wnaethai Origen (ysgolhaig Cristnogol o’r Aifft) ynghanol y drydedd ganrif, a defnyddiodd ddelweddau o’r Môr Coch i ddarlunio’r atgyfodiad fel ffordd drwodd, o farwolaeth i fywyd. Canolbwyntiai ysgrifenwyr eraill yn fwy ar y Dioddefaint, a chyfunwyd y ddau syniad fel bod yr ŵyl yn ymffurfio yn undod dri diwrnod. Atgyfnerthwyd hyn gan arferion litwrgaidd yn Jerwsalem yn hwyr yn y bedwaredd ganrif: arferion megis mawrygu’r Groes, gwylnos a’r *lucernarium* (gwasanaeth hwyrol a’i bwyslais ar oleuni) a gofnodwyd yn hanes pererindod y wraig, Egeria.

Yn nes ymlaen, dechreuwyd coffáu dyddiau olaf Iesu ar y ddaear ar ddiwrnodau eraill yn ystod yr Wythnos Fawr. Daeth Sul y Blodau, a ddethlid eisoes yn Jerwsalem yn y bedwaredd ganrif, yn ddechrau’r Wythnos Fawr a gedwir gennym ni heddiw.